DECIZIA COMISIEI
din 30 aprilie 2009
de completare a definiției deșeurilor inerte, în aplicarea articolului 22 alineatul (1) litera (f) din Directiva 2006/21/CE a Parlamentului European și a Consiliului privind gestionarea deșeurilor din industriile extractive
[notificată cu numărul C(2009) 3012]
(2009/359/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/21/CE a Parlamentului European și a Consiliului din 15 martie 2006 privind gestionarea deșeurilor din industriile extractive și de modificare a Directivei 2004/35/CE (1), în special articolul 22 alineatul (1) litera (f),
întrucât:
(1)
Articolul 3 alineatul (3) din Directiva 2006/21/CE prevede o definiție a deșeurilor inerte.
(2)
Scopul completării definiției deșeurilor inerte constă în stabilirea unor criterii și condiții precise în temeiul cărora deșeurile din industriile extractive pot fi considerate deșeuri inerte.
(3)
Pentru reducerea sarcinii administrative legate de punerea în aplicare a prezentei decizii, este adecvat din punct de vedere tehnic să se excepteze de la testarea specifică deșeurile pentru care sunt disponibile informații pertinente și să se permită statelor membre să stabilească liste cu deșeurile care ar putea fi considerate inerte în conformitate cu criteriile stabilite în prezenta decizie.
(4)
În vederea asigurării calității și reprezentativității informațiilor utilizate, prezenta decizie ar trebui aplicată în cadrul caracterizării deșeurilor, efectuată în conformitate cu Decizia 2009/360/CE a Comisiei (2), și ar trebui să se bazeze pe aceleași surse de informații.
(5)
Măsurile prevăzute de prezenta decizie sunt conforme cu avizul comitetului instituit prin articolul 18 din Directiva 2006/12/CE a Parlamentului European și a Consiliului (3),
ADOPTĂ PREZENTA DECIZIE:
Articolul 1
(1) Deșeurile sunt considerate deșeuri inerte, în înțelesul articolului 3 alineatul (3) din Directiva 2006/21/CE, în cazurile în care sunt îndeplinite toate criteriile de mai jos, atât pe termen scurt, cât și pe termen lung:
(a)
deșeurile nu vor suferi nicio dezintegrare sau disoluție semnificativă sau orice altă modificare semnificativă care poate cauza un efect negativ asupra mediului sau poate dăuna sănătății umane;
(b)
deșeurile au un conținut maxim de sulf sub formă de sulfură de 0,1 % sau deșeurile au un conținut maxim de sulf sub formă de sulfură de 1 % și raportul potențialului de neutralizare, definit ca raportul dintre potențialul de neutralizare și potențialul acid și stabilit în baza unei încercări statice prEN 15875, este mai mare de 3;
(c)
deșeurile nu prezintă niciun risc de autoaprindere și nu sunt inflamabile;
(d)
conținutul substanțelor potențial periculoase pentru mediu sau pentru sănătatea umană din deșeuri și, mai ales As, Cd, Co, Cr, Cu, Hg, Mo, Ni, Pb, V și Zn, inclusiv din orice particule fine separate de deșeuri, este suficient de redus pentru a reprezenta un risc nesemnificativ pentru oameni și mediu atât pe termen scurt, cât și pe termen lung. Pentru a fi considerat ca având un nivel suficient de scăzut pentru a reprezenta un risc nesemnificativ pentru oameni și mediu, conținutul acestor substanțe nu trebuie să depășească valorile-limită la nivel național pentru locațiile identificate ca necontaminate sau nivelurile de fond naturale pe plan național pertinente;
(e)
deșeurile nu conțin niciun fel de produse utilizate în extracție și procesare care ar putea dăuna mediului sau sănătății umane.
(2) Deșeurile pot fi considerate deșeuri inerte fără a fi supuse unor teste specifice dacă se poate demonstra, într-o măsură satisfăcătoare pentru autoritatea competentă, că criteriile stabilite la alineatul (1) au fost luate în considerare în mod adecvat și sunt îndeplinite în baza informațiilor existente sau a procedurilor sau schemelor valabile.
(3) Statele membre pot întocmi liste ale deșeurilor considerate inerte în conformitate cu criteriile definite la alineatele (1) și (2).
Articolul 2
Evaluarea caracterului inert al deșeurilor în conformitate cu prezenta decizie se finalizează în cadrul caracterizării deșeurilor prevăzute în Decizia 2009/360/CE și se bazează pe aceleași surse de informații.
Articolul 3
Prezenta decizie se adresează statelor membre.
Adoptată la Bruxelles, 30 aprilie 2009.